  Туспуктэм: Удмуртиысь тазалыкез утёнъя министерстволэн пресс-службаез Анжелика Тихонова корреспондент Удмуртиысь Син эмъянъя элькун эмъюртэ выль «ӵуж» лазер басьтӥзы. Син пыдэс висёнъёсты шараяны но эмъяны чаклам высокоточной лазер синкӧльыберлэсь (сетчатка) секыт висёнъёссэ йӧнатыны луонлык сётоз. Со сярысь элькунысь тазалыкез утёнъя министерстволэн пресс-службаез ивортӥз. « Та тӥрлыклэн нимаз тылси сётон спектрез – ӵуж, солы луыса со синлэн тужгес мур структураосаз ужаны быгатэ. Азьло ми отчыозь сузьтӥськыны ум быгатӥське вал. Таӵе тӥрлык Удмуртиын ноку ӧй вал, со Москва, Казань, Нижний Новгород кадь бадӟым каръёсын гинэ вань. «Ӵуж» лазер милемлы синкӧльыберлэсь арлыдэн герӟаськем дистрофизэ, синкӧльыберлэсь диабетэн сэрен висёнзэ, син сэръёслэсь ӵоксаськемзэс эмъяны луонлык сётэ. Та дырозь сыӵе курадӟонъёсын пациентъёсты федерал центръёсы келяно луылӥм » Сергей Иванов, Син эмъянъя элькун эмъюртысь валтӥсь эмчи Выль ужан тӥрлык 8,5 миллион манет котыр усиз. Сое эмутетъя фондлэн коньдонэныз басьтӥзы. Эмчиос лазерен арлы быдэ 100-лэсь трос операциос лэсьтыны быгатозы. Та дырлы 15 пациентъёслы соин юрттӥзы ини. Эмчиослэн верамзыя, туала лазер тӥрлык секыт операциосты мултэс вӧсь карытэк ортчытыны луонлык сётэ. Адямиос соосты капчиенгес чидало но бӧрысь ӝоггес тазатско. Тодэ вайытом, Сьӧлта ёросын тазалыкез утён удысэз 2024-тӥ арозь быдэсак выльдозы. Тегъёс: Удмуртия Тазалык Ижкар эмчиос тӥрлык  